S-59/2016

Mál þetta, sem þingfest var og dómtekið þann 19. maí sl., er höfðað með ákæru útgefinni af lögreglustjóranum á Suðurlandi þann 29. mars sl., á hendur Ó-kk-þgf Þ-kk-þgf Þ-kk-þgf, til heimilis að Heiðmörk 39, Hveragerði,

„I. fyrir tollalagabrot

með því að hafa að morgni þriðjudagsins 6. október 2015 er ákærði kom til landsins með flugi EZY2295 frá London Luton flutt með sér til landsins umfram heimildir sínar og eigi framvísað til tollgæslu 250 gr af Bali Shag reyktóbaki, en umrætt reyktóbak fannst við leit tollvarða í farangri ákærða eftir að hann hafði verið stöðvaður í grænu tollhliði í Flugstöð Leifs Eiríkssonar á Keflavíkurflugvelli merkt „Enginn tollskyldur varningur“

Telst brot ákærða varða við 1. mgr. 170. gr., sbr. 1. mgr. og 3. mgr. 27. gr. sbr. 6. gr. tollalaga nr. 88, 2008 [sic] sbr. 2. gr. og 4. gr. reglugerðar nr. 630/2008 um ýmis tollfríðindi.

II. fyrir fíkniefnalagabrot

með því að hafa, að morgni laugardagsins 21. nóvember 2015 á heimili sínu að Heiðmörk 39 í Hveragerði, haft í vörslu sinni 50 kannabisplöntur [3 – 115 cm á hæð] er samtals vógu 1187,47 g, 232,82 g af kannabisplöntuhlutum og 23,6 g af kannabislaufum og fyrir að hafa um nokkurt skeið fram til þessa dags ræktað þar framangreind fíkniefni sem fundust við húsleit lögreglu í húsnæðinu umrætt sinn.

Telst brot ákærða varða við 2. gr., sbr. 4., 5. og 6. gr. laga um ávana- og fíkniefni nr. 65/1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærði verði dæmdur til refsingar og til að sæta upptöku á framangreindum fíkniefnum (efnaskrá lögreglu nr. 31492) samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233/2001, til að sæta upptöku á hinu ólöglega innflutta reyktóbaki samkvæmt 181. gr. tollalaga nr. 88, 2008 [sic] og jafnframt til greiðslu alls sakarkostnaðar.“

Ákærði mætti við þingfestingu málsins og lýsti yfir að hann óskaði ekki eftir skipun verjanda. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru.

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða, að teknu tilliti til þess að augljós misritun er í ákæru á númeri tollalaga, en þau eru frá árinu 2005, en ekki 2008, líkt og greinir í ákæru. Með vísan til 2. málsliðar 1. mgr. 180. gr. laga nr. 88/2008 um meðferð sakamála, breytir það engu um sekt ákærða, enda varð vörnum hans ekki áfátt vegna þessa. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði einu sinni áður sætt refsingu, en sakaferill hans hefur ekki áhrif við ákvörðun refsingar í máli þessu.

Refsing ákærða er hæfilega ákveðin fangelsi í 90 daga. Að virtum atvikum máls, og að teknu tilliti til skýlausrar játningar ákærða og sakaferils hans, þykir rétt að fresta fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, eru gerð upptæk framangreind fíkniefni líkt og greinir í dómsorði. Þá er og, með vísan til 181. gr. tollalaga nr. 88/2005, gert upptæk framangreint reyktóbak.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 162.246 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, Ó-kk-nf Þ-kk-nf Þ-kk-nf, sæti fangelsi í 90 daga, en fresta skal fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með síðari breytingum.

Gerðar eru upptækar 50 kannabisplöntur, 232,82 g af kannabisplöntuhlutum og 23,6 g af kannabislaufum, sbr. efnaskrá lögreglu nr. 31492.

Gerð eru upptæk 250 g af Bali Shag reyktóbaki.

Ákærði greiði sakarkostnað, 162.246 krónur.

S-kvk-nf I-kvk-nf.